**Ministru kabineta noteikumu projekta** **“Grozījums Ministru kabineta 2011.gada 24.maija noteikumos Nr.408 „Klimata pārmaiņu finanšu instrumenta finansēto projektu atklāta konkursa „Siltumnīcefekta gāzu emisiju samazināšana pašvaldību publisko teritoriju apgaismojuma infrastruktūrā” nolikums””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots saskaņā ar likuma „Par Latvijas Republikas dalību Kioto protokola elastīgajos mehānismos” 10.panta trešās daļas 1. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar pašreiz spēkā esošo Ministru kabineta 2011.gada 24.maija noteikumu Nr.408 „Klimata pārmaiņu finanšu instrumenta finansēto projektu atklāta konkursa „Siltumnīcefekta gāzu emisiju samazināšana pašvaldību publisko teritoriju apgaismojuma infrastruktūrā” nolikums” (turpmāk – MK noteikumi Nr.408) 5.punktu konkursa pirmās kārtas ietvaros apstiprinātajos projektos paredzētās aktivitātes īsteno no līguma par projekta īstenošanu parakstīšanas dienas (turpmāk – projekta līgums), bet ne vēlāk kā līdz 2012.gada 1.jūlijam. Konkursa otrās kārtas ietvaros apstiprinātajos projektos paredzētās aktivitātes īsteno līdz 2013.gada 30.augustam. Savukārt, ja tiek īstenotas konkursa turpmākās kārtas, to ietvaros apstiprināto projektu aktivitāšu īstenošanas laiku nosaka atbildīgā iestāde, ievietojot sludinājumu oficiālajā izdevumā “Latvijas Vēstnesis”, atbildīgās iestādes tīmekļa vietnē (www.varam.gov.lv) un Vides investīciju fonda tīmekļa vietnē (www.lvif.gov.lv).  Tādējādi pašreiz spēkā esošais MK noteikumu Nr.408 tiesiskais regulējums paredz konkursa trešās un turpmāko kārtu ietvaros apstiprināto projektu īstenošanas laiku noteikt, ievietojot sludinājumu oficiālajā izdevumā “Latvijas Vēstnesis”, atbildīgās iestādes tīmekļa vietnē ([www.varam.gov.lv](http://www.varam.gov.lv)) un Vides investīciju fonda tīmekļa vietnē ([www.lvif.gov.lv](http://www.lvif.gov.lv)), izsludinot projektu iesniegumu konkursa attiecīgo kārtu.  Pašreiz spēkā esošā MK noteikumu Nr.408 tiesiskā regulējuma ietvaros Vides aizsardzības un reģionālās attīstības ministrija kā Klimata pārmaiņu finanšu instrumenta (turpmāk – KPFI) atbildīgā iestāde ir saskārusies ar šādām problēmām.   1. 2015.gada 19.februārī oficiālā izdevuma „Latvijas Vēstnesis” laidienā Nr.35 izsludināja projektu iesniegumu iesniegšanu Klimata pārmaiņu finanšu instrumenta finansēto projektu atklāta konkursa „Siltumnīcefekta gāzu emisiju samazināšana pašvaldību publisko teritoriju apgaismojuma infrastruktūrā” ceturtajā kārtā. 2. Izsludinot projektu konkursu, potenciālie projektu iesniedzēji tika informēti, ka projektu aktivitāšu ieviešanas termiņš ir 2015.gada 29.maijs. 3. Veicot konkursa kārtas ietvaros apstiprināto projektu īstenošanas uzraudzību, atbildīgā iestāde un SIA “Vides investīciju fonds” ir secinājuši, ka vairāku no apstiprinātajiem projektiem īstenošana nav iespējama MK noteikumos Nr.408 5.punktā noteiktajā kārtībā noteiktajā projektu aktivitāšu īstenošanas termiņā, jo Iepirkumu uzraudzības birojā ir saņemts un atrodas izskatīšanā iesniegums par iespējamiem pārkāpumiem finansējuma saņēmēja projekta ietvaros veiktajā iepirkuma procedūrā. Minētais apstāklis rada līgumu par projektu īstenošanu laušanas risku, arī gadījumā, ja Iepirkumu uzraudzības birojā iesniegtais iesniegums par iespējamiem pārkāpumiem finansējuma saņēmēja projekta ietvaros veiktajā iepirkuma procedūrā izrādās nepamatots. Pie šādiem apstākļiem projekti, kuri ir izturējuši projektu iesniegumu atlasi un ir bijuši atbilstoši visiem projektu iesniegumu vērtēšanas kritērijiem, var netikt īstenoti. Šādā gadījumā pašvaldībām, kuru projektu iesniegumi ir bijuši atbilstoši visiem projektu iesniegumu vērtēšanas kritērijiem, bet kuras nepamatota iesnieguma Iepirkumu uzraudzības birojā izskatīšanas laikā nav varējušas savlaicīgi uzsākt projekta aktivitātes, tiktu liegta iespēja īstenot attiecīgo projektu un nomainīt publiskā apgaismojuma infrastruktūru pret energo-efektīvāku un videi draudzīgu, samazinot CO2 emisijas. 4. Noslēgtajos starptautiskajos līgumos par noteiktā daudzuma vienību pārdošanu ir noteikti termiņi finansējuma pārskaitīšanai (izmaksāšanai), t.i. neizmantojot šo finansējumu, to var nākties atmaksāt starptautiskajiem partneriem.   Ievērojot to, ka ir būtiski maksimāli nodrošināt visa KPFI finansējuma apguvi konkursa atlases kritērijiem atbilstošajos apstiprinātajos projektos, par kuru ietvaros veiktajām iepirkumu procedūrām Iepirkumu uzraudzības birojs vai tā iesniegumu izskatīšanas komisija atstāj bez izskatīšanas vai atzīst par nepamatotu iesniegumu par iespējamiem pārkāpumiem finansējuma saņēmēja veiktajā iepirkuma procedūrā, ir nepieciešams paredzēt tiesības atbildīgajai iestādei pagarināt šo projektu īstenošanas termiņu. Termiņa pagarināšana iespējama par laiku, kurā projekta aktivitātes nav bijis iespējams uzsākt sakarā ar augstāk norādītā iesnieguma izskatīšanu Iepirkumu uzraudzības birojā, lai nodrošinātu maksimālu KPFI finansējuma apguves efektivitāti un vienlīdzību pret citiem projektu īstenotājiem.  Sagatavotais MK noteikumu projekts paredz izdarīt grozījumu MK noteikumos Nr.408, papildinot noteikumus ar jaunu 5.1 punktu un nosakot, ka Atbildīgā iestāde, ar kuru noslēgts līgums par projekta īstenošanu, var pagarināt attiecīgajā līgumā paredzēto projekta aktivitāšu īstenošanas termiņu, ja Iepirkumu uzraudzības birojs vai tā iesniegumu izskatīšanas komisija atstāj bez izskatīšanas vai atzīst par nepamatotu iesniegumu par iespējamiem pārkāpumiem finansējuma saņēmēja projekta ietvaros veiktajā iepirkuma procedūrā.  Vienlaikus jānorāda, ka līgumā par projekta īstenošanu paredzētie projektu aktivitāšu īstenošanas termiņi var tikt pagarināti, nodrošinot finansējuma pārskaitīšanu (izmaksāšanu) starptautiskajos līgumos par noteiktā daudzuma vienību pārdošanu noteiktajā termiņā (2015.gada 30.jūnijs).  Līdz ar to maksimāli pieļaujamais projekta aktivitāšu īstenošanas termiņa pagarinājums ir līdz 2015.gada 26.jūnijam. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās Vides aizsardzības un reģionālās attīstības ministrija un valsts SIA „Vides investīciju fonds”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Anotācijas II, III, IV, V un VI sadaļa – projekts šīs jomas neskar.

Vides aizsardzības un reģionālās attīstības ministrs K.Gerhards

Vizē: Valsts sekretārs G.Puķītis

09.06.2015 9:52

794

K.Cirsis

67026502, [Kaspars.Cirsis@varam.gov.lv](mailto:Kaspars.Cirsis@varam.gov.lv)